**РАБОТНИК ЗАГИВА ПРИ ВЗРИВ**

**I. Обстоятелства:**

В деня на злополуката пострадалото лице, на длъжност „Машинен оператор производство на експлозивни вещества”, извършва операция пресоване на пресовки от бризантни взривни вещества /хексоген/ в обекта на контрол. След пресоването, извършвано в специална бронирана кабина, работникът извършва демонтиране на пресинструмента /матрица/ извън кабината, при което се сваля елементът „подон” на матрицата. Предполага се, че при извършване на тази операция /вероятно чрез удар в плочата на количката, на която е поставен/ се възпроизвежда взрив на взривното вещество в матрицата, при което е поразен работникът и същият загива. На това работно място са работили още две лица, за които няма данни да са пострадали /по данни от представители на работодателя едното лице има леко одраскване от осколъчни материали/.

**II. Причини за злополуката, нарушени нормативни актове и лица, допуснали нарушения:**

1. При извършената проверка се установи, че работодателят не е осигурил провеждането на извънреден инструктаж след станалата трудова злополука, в нарушение на чл. 16, ал. 1, т. 1 от Наредба №РД-07-2/16.12.2009 г. за условията и реда за провеждане на периодично обучение и инструктаж на работниците и служителите по правилата за осигуряване на здравословни и безопасни условия на труд, ДВ бр.102/22.12.2009 г.

2. При извършената проверка работодателят не представи програма за провеждане на извънреден инструктаж, в нарушение на чл. 2, ал. 2, т. 3, във връзка с чл. 16, ал. 4, от Наредба №РД-07-2/16.12.2009 г. за условията и реда за провеждане на периодично обучение и инструктаж на работниците и служителите по правилата за осигуряване на здравословни и безопасни условия на труд, ДВ бр.102/22.12.2009 г.

3. Работодателят не е уведомил и не е направил опит да уведоми незабавно териториалното поделение на Изпълнителна агенция "Главна инспекция по труда" за станалата злополука, в нарушение на чл. 23, ал. 1 от Закон за здравословни и безопасни условия на труд /ЗЗБУТ/, ДВ бр.124/97 г., във връзка с чл. 5 от Наредба за установяване, разследване и отчитане на трудовите злополуки, приета с ПМС № 263 от 30.12.1999 г., обн. ДВ. бр. 6 от 21 януари 2000 г.

4. Работодателят не е включил в писмената „Технологична инструкция за безопасност и здраве при работа, пожарна и аварийна безопасност при операция пресоване на пресовки от бризантни взривни вещества /БВВ/” правилните начини за безопасна работа при демонтиране на пресинструмента /изваждане на поансона и подона от матрицата/ в случай на заклинване в матрицата, дейност, свързана с риск за безопасността на работещите, в нарушение на чл. 166, ал. 3, т. 1 от Наредба №7/23.09.99 г. за минималните изисквания за здравословни и безопасни условия на труд на работните места и при използване на работното оборудване, ДВ бр.88/1999 г.

5. Работодателят не е осигурил извършването на извънредни проверки и при необходимост изпитвания в „Зала за пресоване…“ с цел да се гарантира спазването на изискванията за безопасност и здраве при работа и своевременно откриване на възникнали неизправности след възникване на извънредни обстоятелства от станалия инцидент, с което се излагат на риск животът и здравето на работещите в „Зала за пресоване…“, в нарушение на чл. 168а, ал. 3 от Наредба №7/23.09.99 г. за минималните изисквания за здравословни и безопасни условия на труд на работните места и при използване на работното оборудване, ДВ бр.88/1999 г.

6. Работодателят е допуснал в обекта на контрол, при операция пресоване на пресовки от бризантни взривни вещества /БВВ/ - хексоген, да се получава заклинване на подона в матрицата с голяма честота, при което се извършва демонтиране на пресинструмента /изваждане на поансона и подона от матрицата/ чрез чукане с месингов чук или матрицата се удря в плота на количката за зареждане, с което работодателят не е предприел подходящи технически и/или организационни мерки, за да осигури защита на работещите срещу опасностите, свързани с физико-химичните свойства на химичните агенти /БВВ хексоген се детонира при удар/, в нарушение на чл. 164, ал. 3, т. 1 от Наредба №7/23.09.99 г. за минималните изисквания за здравословни и безопасни условия на труд на работните места и при използване на работното оборудване, ДВ бр.88/1999 г., във връзка с чл. 208, ал. 1 от Наредба №7/23.09.99 г. за минималните изисквания за здравословни и безопасни условия на труд на работните места и при използване на работното оборудване, ДВ бр.88/1999 г. и чл. 11, ал. 1 от Наредба №13 за защита на работещите от рискове, свързани с експозиция на химични агенти при работа /Обн. ДВ бр.8 от 30.01.2004 г., с изм. и доп./.

**III. Предприети мерки:**

Съставени са два акта за спиране:

* Спряна, до отстраняване на нарушението, е работата в обект: „Зала за пресоване …“, поради това, че работодателят не е осигурил извършването на извънредни проверки и при необходимост изпитвания на обект „Зала за пресоване...“, с цел да се гарантира спазването на изискванията за безопасност и здраве при работа и своевременно откриване на възникнали неизправности след възникване на извънредни обстоятелства от станалия инцидент, с което се излагат на риск животът и здравето на работещите в обекта на контрол и е нарушен чл. 168 а, ал. 3 от Наредба №7/23.09.99 г. за минималните изисквания за здравословни и безопасни условия на труд на работните места и при използване на работното оборудване, ДВ бр.88/1999 г.
* Спряна, до отстраняване на нарушението, е работата на работно място „пресоване на пресовки от бризантни взривни вещества /БВВ/”, поради това, че работодателят не е включил в писмената „Технологична инструкция за безопасност и здраве при работа, пожарна и аварийна безопасност при операция пресоване на пресовки от бризантни взривни вещества /БВВ/” правилните начини за безопасна работа при демонтиране на пресинструмента /изваждане на поансона и подона от матрицата/ в случай на заклинване в матрицата, с което се излагат на риск животът и здравето на работещите на работно място „пресоване на пресовки от бризантни взривни вещества /БВВ/” и са нарушени чл. 166, ал. 3, т. 1 от Наредба №7/23.09.99 г. за минималните изисквания за здравословни и безопасни условия на труд на работните места и при използване на работното оборудване, ДВ бр.88/1999 г.

Приложени са принудителни административни мерки за всички констатирани нарушения и е потърсена административнонаказателна отговорност за това, че:

* Работодателят не е уведомил и не е направил опит да уведоми незабавно териториалното поделение на Изпълнителна агенция "Главна инспекция по труда" за станалата злополука, с което е нарушил: чл. 23, ал. 1 от Закон за здравословни и безопасни условия на труд /ЗЗБУТ/, ДВ бр.124/97 г., във връзка с чл. 5 от Наредба за установяване, разследване, регистриране и отчитане на трудовите злополуки, в сила от 01.01.2000 г., приета с ПМС № 263 от 30.12.1999 г., обн. ДВ. бр.6 от 21 Януари 2000 г.
* Работодателят не е включил в писмената „Технологична инструкция за безопасност и здраве при работа, пожарна и аварийна безопасност при операция пресоване на пресовки от бризантни взривни вещества /БВВ/”, правилните начини за безопасна работа при демонтиране на пресинструмента /изваждане на поансона и подона от матрицата/ в случай на заклинване в матрицата, дейност свързана с риск за безопасността на работещите, с което е нарушил: чл. 166, ал. 3, т. 1 от Наредба №7/23.09.99 г. за минималните изисквания за здравословни и безопасни условия на труд на работните места и при използване на работното оборудване, ДВ бр.88/1999 г.
* Длъжностното лице, определено с „Инструкция за прилагане на Наредба №РД-07-2, ДВ бр.102 от 2009 г.” /началник цех/ да провежда и документира извънреден инструктаж на работниците и служителите от Цех ..., е провел, но не е документирал извънреден инструктаж на работниците и служителите, след констатирани груби нарушения на правилата по безопасност на труда в обекта на контрол, в „книгата за инструктаж на работно място, периодичен и извънреден”, с което е нарушил чл. 11, ал. 5, във връзка с чл. 16, ал. 1, т. 2 от Наредба № РД-07-2/16.12.2009 г. за условията и реда за провеждане на периодично обучение и инструктаж на работниците и служителите по правилата за осигуряване на здравословни и безопасни условия на труд, ДВ бр.102/22.12.2009 г.